I. UVOD

To sporočilo opredeljuje stališče Komisije za namene člena 265 Pogodbe o delovanju Evropske unije po sprejetju Resolucije Evropskega parlamenta z dne 22. oktobra 2020 o „obveznostih Komisije na področju vizumske vzajemnosti v skladu s členom 7 Uredbe (EU) 2018/1806“. Prav tako poroča o razvoju na področju vizumske vzajemnosti z Združenimi državami Amerike od marca 2020, ko je bilo sprejeto zadnje sporočilo, ter kaže, da so se prizadevanja in angažiranost Komisije za obravnavanje trenutne nevzajemnosti kljub pandemiji COVID-19 nadaljevala.

Resolucija Evropskega parlamenta z dne 22. oktobra 2020 je bila sprejeta na podlagi vprašanja za ustni odgovor, o katerem je Evropski parlament razpravljal na plenarnem zasedanju 19. oktobra 2020. Komisija je v odgovor na navedeno vprašanje ponovno poudarila, da je prednostno zavezana doseganju vizumske vzajemnosti za vse države članice. Poleg tega je pojasnila, da je, kar zadeva Združene države Amerike, v usklajevanju z zadevnimi državami članicami še naprej popolnoma angažirana v procesu, ki je usmerjen v rezultate, in da doseženi rezultati kažejo, da je z nadaljevanjem že vzpostavljenega stalnega sodelovanja in skupnih diplomatskih stikov mogoč oprijemljiv napredek v smeri popolne vzajemne odprave vizumske obveznosti. Evropski parlament v omenjeni resoluciji meni, da je Komisija „pravno zavezana, da [...] sprejme delegirani akt, s katerim začasno zadrži izvzetje iz vizumske obveznosti za državljane tretjih držav“, ki niso odpravile vizumske obveznosti za državljane nekaterih držav članic EU do roka 12. aprila 2016. V praksi se to nanaša le na ZDA, ker državljani Bolgarije, Hrvaške, Cipra in Romunije še vedno potrebujejo vizum za potovanje v ZDA. Parlament na podlagi člena 265 Pogodbe o delovanju Evropske unije tudi poziva Komisijo, naj zahtevani delegirani akt sprejme v dveh mesecih od datuma sprejetja resolucije.

II. OZADJE

Komisija je 12. aprila 2016 predstavila sporočilo o stanju nevzajemnosti z nekaterimi tretjimi državami na področju vizumske politike in o možnostih nadaljnjega ukrepanja . V sporočilu je navedeno, da je bila z dejavno podporo Komisije rešena velika večina priglašenih primerov nevzajemnosti s tretjimi državami . Vendar je sporočilo opozorilo tudi, da bi morala Komisija, če preostale tretje države z vizumsko obveznostjo te obveznosti ne bi odpravile do 12. aprila 2016, sprejeti delegirani akt o zadržanju izvzetja iz vizumske obveznosti za državljane teh držav za obdobje 12 mesecev v skladu z Uredbo (ES) št. 539/2001 z dne 15. marca 2001, kakor je bila spremenjena z Uredbo (EU) št. 1289/2013 z dne 11. decembra 2013 . Uredba tudi določa, da mora Komisija upoštevati posledice začasnega zadržanja izvzetja iz vizumske obveznosti za zunanje odnose EU in njenih držav članic .

V sporočilu iz aprila 2016 so bile ocenjene posledice in učinki začasnega zadržanja izvzetja iz vizumske obveznosti za državljane in podjetja EU ter državljane zadevnih tretjih držav, hkrati pa je Komisija pozvala Evropski parlament in Svet, naj proučita, kateri so najprimernejši nadaljnji ukrepi. Komisija je zatem predstavila šest sporočil o nadaljnjem ukrepanju, in sicer julija in decembra 2016, maja in decembra 2017, decembra 2018 ter marca 2020 . V zadnjem sporočilu je predstavila pregled stanja ter nadaljnje ukrepe v zvezi z nevzajemnostjo z ZDA, ki še vedno vpliva na državljane Bolgarije, Hrvaške, Cipra in Romunije ter je edini preostali primer nevzajemnosti. Poročala je tudi o napredku, ki ga je dosegla Poljska, ki se je programu ZDA za odpravo vizumov pridružila novembra 2019.

V sporočilu iz marca 2020 so opisane izredne razmere v zvezi z izvajanjem vizumske politike po vsem svetu, saj so številne države v boju proti pandemiji COVID-19 sprejele najraznovrstnejše ukrepe v zvezi z vizumi. Združene države Amerike so 13. marca 2020 uvedle začasno omejitev nenujnih potovanj tujih državljanov, ki so bili ne glede na svoje državljanstvo fizično prisotni na schengenskem območju ali so ga obiskali 14 dni pred vstopom na ozemlje ZDA . Te omejitve so 16. marca začele veljati tudi za Irsko in Združeno kraljestvo . Ker te omejitve vstopa temeljijo na fizični prisotnosti na nekem območju in ne na državljanstvu, jih ni mogoče šteti za povezane z vizumsko vzajemnostjo . Evropska unija je sprejela podobne ukrepe za omejitev nenujnih potovanj v Unijo .

III. NAJNOVEJŠI RAZVOJ DOGODKOV

1.Pregled stikov med EU in Združenimi državami ter nadaljnji ukrepi

Čeprav po marcu 2020 ni bilo več mogoče organizirati fizičnih srečanj, je bilo vprašanje nevzajemnosti obravnavano na vseh relevantnih videokonferencah med EU in Združenimi državami Amerike. Bilo je zlasti na dnevnem redu srečanja ministrov za pravosodje in notranje zadeve EU in ZDA, ki je potekalo 28. maja 2020. O njem se je temeljito razpravljalo tudi na srečanju visokih uradnikov EU in ZDA s področja pravosodja in notranjih zadev 15. septembra 2020 ter na tristranskih srečanjih (med Komisijo, ZDA in zadevnimi državami članicami) 18. in 19. junija 2020 ter 10. in 11. decembra 2020.

Srečanje ministrov za pravosodje in notranje zadeve EU in ZDA v Washingtonu (maj 2020)

Hrvaško predsedstvo Sveta Evropske unije in Komisija sta na srečanju ministrov za pravosodje in notranje zadeve EU in ZDA 28. maja 2020 ponovno poudarila pomen razširitve programa ZDA za odpravo vizumov na vse države članice EU. Omenjen je bil napredek, dosežen z vstopom Poljske v program za odpravo vizumov, ki je dokaz, da so skupna pragmatična tehnična in diplomatska prizadevanja obrodila sadove, obenem pa je bilo poudarjeno, da je odprava vizumske obveznosti za štiri preostale države članice še naprej prioriteta. Strani so se strinjale, da bi bilo treba za dosego napredka nadaljevati konstruktivno sodelovanje na podlagi prilagojenih delovnih načrtov, ki so jih Združene države Amerike pripravile za vsako od štirih zadevnih držav članic in ki te države usmerjajo k doslednemu izpolnjevanju varnostnih zahtev programa ZDA za odpravo vizumov.

Tristransko srečanje junija 2020

Tristranska videokonferenca na temo vizumske vzajemnosti je potekala 18. in 19. junija 2020. Udeležili so se je predstavniki Združenih držav Amerike, Komisije in zadevnih držav članic – Bolgarije, Hrvaške, Cipra in Romunije. Nenehna prizadevanja, tudi med pandemijo, in prekinitev vseh nenujnih potovanj med EU in ZDA so pokazali, kako pomembno je vprašanje vizumske vzajemnosti. Udeleženci so iskali možnosti za nadaljevanje skupnega dela v okviru COVID-19, razpravljali pa so tudi o napredku v zvezi s še neizpolnjenimi varnostnimi zahtevami iz programa ZDA za odpravo vizumov in stopnjami zavrnitve vlog za izdajo vizuma.

Čeprav so potovanja zaradi COVID-19 trenutno omejena, ZDA pa so marca prekinile večino vizumskih storitev po vsem svetu, predstavniki ZDA niso predvideli sprememb metode izračuna za določitev stopnje zavrnitve vlog za izdajo vizuma za poslovno leto 2020. Stopnja zavrnitve vlog za izdajo vizuma je pomembna pravna zahteva za vsako državo, ki se želi pridružiti programu ZDA za odpravo vizumov .

V zvezi z neizpolnjenimi varnostnimi zahtevami programa ZDA za odpravo vizumov je potekal drugi krog razprav o prilagojenih delovnih načrtih, ki so jih ZDA leta 2019 posredovale zadevnim štirim državam članicam. Po mnenju zadevnih držav članic je bila razprava na podlagi konkretnih delovnih načrtov za posamezne države boljša od prejšnjega pristopa, ki je temeljil na splošnejši oceni varnostnih zahtev. Ker delovni načrti vsebujejo usmeritve, ki so specifične za vsako od zadevnih držav članic, slednjim omogočajo, da se osredotočijo na izpolnitev preostalih zahtev. Načrti dejansko vsebujejo predlagane ukrepe, ki jih morajo zadevne države članice sprejeti za doseganje skladnosti, kot je navedeno v sporočilu iz marca 2020. Delovni načrti so bili ponovno pregledani na tristranskem srečanju in njihovo izvajanje je bilo ocenjeno, pri čemer so vse štiri države članice pokazale napredek na vrsti delovnih področij. Ta področja vključujejo izvajanje sporazumov o izmenjavi informacij (in sicer sporazuma o preprečevanju hudih kaznivih dejanj in boju proti njim), uporabo informacij, ki jih ZDA zagotovijo za okrepljen pregled in prizadevanja za boj proti terorizmu, ter povečanje nacionalnih zmogljivosti za preglede. ZDA so priznale napredek, vendar so ponovno poudarile, da njihova ocena temelji na celostnem pristopu; menile so, da vsi potrebni sporazumi še niso bili v celoti izvedeni .

Na srečanju so se vse štiri države članice zavezale, da bodo nadaljevale delo v zvezi z različnimi področji dela iz svojih delovnih načrtov. ZDA so se zavezale, da bodo še naprej pregledovale zadevne delovne načrte in redno pošiljale povratne informacije.

Tristransko srečanje decembra 2020

Drugo tristransko srečanje je potekalo 10. in 11. decembra 2020 prek videokonference. Na njem je bila poudarjena angažiranost, ki se je nadaljevala kljub dolgotrajni globalni pandemiji. Stopnje zavrnitve vlog za izdajo vizuma za poslovno leto 2020 še niso bile na voljo javnosti, vendar so organi ZDA poudarili, da je upad potovanj leta 2020 pomenil tudi močno zmanjšanje števila vlog za izdajo vizuma.